
[image: image]


MYSTERIET VED
HANGMAN´S HILL

Av

Olla Rypdal

[image: image]


Andre bøker av Olla Rypdal

Serien om Anna og Kaspar:

Amulettmysteriet (2017)

Det gamle slottet (2018)

Kodemysteriet (2019)

Bøker av Olla Rypdal og Tarjei Rypdal Eide:

Birgers odyssé (2018)

Birgers Odyssey (2019)

Tippoldefar Jakobs julekort (2019)

Klokkemakar Alfreds mysterium (2020)

Av Olla Rypdal og Audbjørg Gjerde Lippert:

utandørs i nordvest (2018)

www.olla.no

2021 Olla Forlag

Redaktør: Nina Grove Hansen

Språkvask og korrektur: Audbjørg Gjerde Lippert

Omslagsdesign: Tarjei Rypdal Eide

Tilrettelagt for ebok av eBokNorden as

ISBN: 978-82-93798-11-8 (ePub)

ISBN: 978-82-93798-09-5 (trykk)


Til Trygve og Anna


INNLEIING

Combe Martin, 4. mai 1907

Martha pusta fort, hjartet hennar dunka. Ho gløtta ut vindauget på den blømande eplehagen. Det kom sikkert til å bli mykje eple dette året også, slik som i fjor. Robert og Emily leika i hagen. Ho kunne høyre latteren og ropa deira gjennom vindauget som stod på gløtt. Tårar sprengde seg fram i Marthas auge. Enno visste dei ingen ting, men snart ville dei kjenne sorga og angsten, som om eit blytungt teppe klemde pusten og livet ut av huset, ut av dei alle.

Sjølv om Martha hadde eit forsprang, visste ho at ho hadde knapp tid. Utan å brette saman kleda, stappa ho dei saman med dei få tinga sine ned i reiseveska. Martha lytta. Latteren frå barna i hagen utanfrå blanda seg med lyden av hennar eigen pust. Fort og stilt smatt ho inn på kontoret til godsherren. Som ho hadde venta, låg dei fem siste skrivebøkene hennar på skrivebordet. Ho nappa dei til seg, gjekk fort ut og lukka døra etter seg utan å lage ein lyd. Klumpen i brystet verka.

Alle dei andre skrivebøkene og dagbøkene låg allereie på botnen av reiseveska. Ho angra i det same på at ho hadde pakka dei ned, for ho hadde ikkje bruk for dei meir. Draumen hennar ville det aldri bli noko av. Men dei blei verande. Ho kunne ikkje kaste bort tida.

Frå skuffa i bordet i det vesle rommet sitt fann ho fram det siste dagbokheftet, det ho nettopp hadde begynt å skrive i. Ho reiv ut eit ark. Med skjelvande hand fylte ho det blanke arket med skrifta si. Sanninga om det som hadde hendt, ord for ord. Ho bretta det saman. No skulle det få sin eigen gøymeplass.

Dagboka, saman med skrivebøkene ho hadde henta på godsherrens kontor, la ho ned i skrinet sitt, det vesle treskrinet som far hadde laga til henne før ho reiste. Han hadde brent forbokstavane i namnet hennar inn i loket, slik han hadde gjort med dei andre skrina han hadde laga til henne frå ho var lita. M.S. stod det. Martha låste igjen skrinet med nøkkelen og sprang fort til gøymestaden ho hadde sett seg ut, der skrinet ville ligge trygt. Kanskje nokon ein gong ville finne det, kanskje ville sanninga komme fram. Men det ville bli etter hennar tid. «Det som er gøymt, er gløymt», tenkte ho og håpte det var slik det ville bli.

I natt skulle ho gøyme seg, men i morgon, så tidleg at ingen andre var vakne, skulle ho gå til gode, snille postmann George Dendle. Han ville køyre henne, saman med post og passasjerar, til togstasjonen som var den første delen av den lange vegen til Newcastle. Der ville ho finne ein båt som kunne frakte henne heilt heim.

No gjorde Martha noko ho aldri hadde trudd ho ville vere i stand til. I det store kjøkkenet var alt stille. Hushalderska hadde også fridagen sin i dag. Ho løfta ein stol forsiktig bort til kråskapet, kleiv opp, opna øvste døra, stakk handa inn og løfta av loket på den blåblomstra krukka. Den smale handa hennar smatt fort ned i krukka og tok skjelvande opp pengesetlane som låg der.

Ho måtte aldri fortelje nokon om det forferdelege. Ho la nøkkelen i lomma på kjolen sin, tok med seg veska og skunda seg ut gjennom døra på baksida av huset, for siste gong.


KAPITTEL 1

Vargholmen, laurdag 23. november 2018

Anna løfta opp eit uskarpt, gammalt svartkvittfotografi av eit landskap, eit stup ved ei klippe, med sjøen langt nedanfor.

«Hangman’s Hill», las ho på baksida av fotografiet.

Nedi skrinet som det no var blitt børsta støv av, låg det fleire fotografi, bunkar med gamle brev — og skrivebøker, alle skrivne med den same fine, jamne løkkeskrifta.

«For eit skummelt namn! Kvifor heiter klippa det?» Siri titta over skuldra på Anna.

Knaskelydane frå Eriks potetgulltygging stoppa brått. Han gløtta opp frå ei av skrivebøkene han hadde plukka opp frå skrinet og sat og las i.

«Vent litt! Sjekkar.»

Det var stilt i to lange minutt. Anna og Siri venta og følgde auga til Erik som for fram og tilbake ettersom han las nedover teksten på laptopskjermen.

«Det er ei klippe, eller rettare sagt to, Little og Great Hangman — med stup som fører rett ned i havet, like ved ein engelsk kystby. Det finst ei legende om Hangmans Hill og korleis namnet blei til», las han.

«Få høyre!» Siri var utolmodig, og Anna venta spent.

Erik fortsette: «Legenda seier at for lenge, lenge sidan var det ein mann som ville stele med seg ein heil flokk med sauer. Han visste at det lønte seg å få tak i leiarsauen, bjøllesauen, som alltid gjekk først i flokken. Det klarte han. Han batt sauen i eit tau, andre enden batt han rundt seg sjølv og la på sprang. Straks hadde han heile flokken med seg. Det var berre det at denne leiarsauen var av det ville slaget. Han bykste, sprang og hoppa for å slite seg laus, og mannen som var fastbunden i andre enden, velta over ende og blei dregen av sauen bortetter sletta. Sauen for rett utfor stupet på «Little Hangman», og også mannen som framleis hadde sauen fastbunden til seg. Tauet huka seg fast i eit utspring, og på eit eller anna vis snørte det seg rundt halsen på mannen, og han blei hengd. Seinare var det ein fiskar ute på sjøen som oppdaga mannen hengande der oppe i utspringet. Ingen kunne komme til for å få han ned, ulendt som det var, så han blei hengande. Mange meinte det var til pass for han, sidan han ville stele sauene.»

«Uff, så tragisk», sa Anna, «både for mannen og sauen.

«Kva hende med sauen?» spurde Siri.

Erik lo: «Det lurte eg også på, men sauen var det visst ingen som brydde seg nok om til at han fekk bli med i resten av historia.»

«Er det meir? Korleis er resten av historia?» Anna strekte handa ut etter potetgullposen.

Erik bøygde seg fram og senka stemma: «Dei seier at om ein går her i mørkret, vil ein møte gjenferdet til denne mannen, og han vil lokke deg med seg utfor stupet.»

Dei såg på kvarandre. Anna skutta seg. Ikkje det at ho trudde det fanst gjenferd, men likevel…

«Kult!» sa Siri med tindrande auge.

--

Litt tidlegare på ettermiddagen hadde Anna og dei to venene hennar, søskena Erik og Siri, vore på mørkeloftet i det gamle huset på Vargholmen.

«Her er det visst litt å ta tak i!» Erik såg innover det fullstabla loftsgolvet.

«Ja, det har du rett i», sukka Anna. «Men heldigvis er det berre dette på loftet igjen no.»

«Resten av huset er jammen blitt kjempefint!» sa Siri. «Endå finare enn sist vi var her.» Ho var allereie langt inne på loftet, og hestehalen svinsa hit og dit mellom kasser, kister og gamle møblar.

Anna nikka. «Eg synest også det. Heile familien har vore her nesten kvar helg sidan dei var her i haustferien. Vi har rydda, vaska, kasta, reparert og måla. Men dette blir verste jobben — eg trur ikkje nokon i familien, heller ikkje gamle onkel Peter, har kasta noko som helst sidan huset blei bygd i 1904.»

«Kanskje her finst verdifulle antikvitetar?» Erik såg seg nysgjerrig rundt, opna ei skapdør og skvatt fort tilbake då ein stabel med gamle bøker ramla utover golvet.

«Så bra at de ville behalde huset», sa Siri. «Det er fint å vere her!»

«Eg trur også at onkel Peter hadde likt det. Han håpte kanskje vi ville bruke det, då han testamenterte det til oss. Men eg veit nesten ikkje kor vi skal begynne i dette kaoset!»

«Alt dette skal vel ikkje kastast?» Erik såg på Anna med store auge.

«Nei, kanskje ikkje, men det er så stor jobb å gå gjennom kvar minste ting. Kva skal vi til dømes med ein haug med gamle brev?» Anna hadde opna loket på eit treskrin.

Erik tok opp ein bunke brev og såg på dei. «Du veit at slike gamle frimerke, og poststempel også, kan vere verd mykje pengar?»

«Tullar du?» kom det frå Siri.

«Absolutt ikkje!» Erik blei ivrig. «Eg har høyrt om auksjonar der eit enkelt lite frimerke har blitt seld for fleire tusen kroner! Skal vi sjekke nokre av desse, berre for moro skuld?»

--

Anna, Siri og Erik sat i den grøne, falma plysjsofaen. På det runde bordet med løveføter stod det gamle treskrinet dei hadde funne på loftet. Bokstavane M.S. var brende inn i veden, og støvet fauk av loket då Anna strauk handa si over det.

Ein kraftig nys fekk dei til å hoppe i sofaen, alle tre. Det var Kaspar, bullterrieren til Anna, som hadde fått støv i nasen. Kaspar roterte rundt sin eigen akse nokre gonger før han igjen sovna på teppet sitt framfor peisen.

